b'\n_START_ARTICLE_\nNamaste\n_START_PARAGRAPH_\nNamaste (skr. \xe0\xa4\xa8\xe0\xa4\xae\xe0\xa4\xb8\xe0\xa5\x8d\xe0\xa4\xa4\xe0\xa5\x87\xc2\xa0= namaste)\xc2\xa0\xe2\x80\x93 tradicinis hinduistinis pasveikinimas, paplit\xc4\x99s ne tik Indijoje, bet ir Pietry\xc4\x8di\xc5\xb3 Azijoje bei tarp ind\xc5\xb3 diasporos. Pasveikinimas palydimas tam tikro gesto (mudros): kr\xc5\xabtin\xc4\x97s lygyje delnai pilnai suglaud\xc5\xbeiami pir\xc5\xa1tus nukreipiant \xc4\xaf vir\xc5\xa1\xc5\xb3 bei lengvai linktelint \xc4\xaf priek\xc4\xaf. \xc5\xa0is gestas galimas atlikti \xc4\xaf netariant paties \xc5\xbeod\xc5\xbeio \xe2\x80\x9enamaste\xe2\x80\x9c. Dabartin\xc4\x97je hindi kalboje da\xc5\xbeniau sakoma ne \xe2\x80\x9enamaste\xe2\x80\x9c, bet \xe2\x80\x9enamask\xc4\x81r\xe2\x80\x9c. Kitose ind\xc5\xb3 kalbose galimi kitokie pasveikinimai (tamil. \xe0\xae\xb5\xe0\xae\xa3\xe0\xae\x95\xe0\xaf\x8d\xe0\xae\x95\xe0\xae\xae\xe0\xaf\x8d \xc2\xa0= vanakkam, telug. \xe0\xb0\xa6\xe0\xb0\x82\xe0\xb0\xa1\xe0\xb0\xae\xe0\xb1\x81 \xc2\xa0= dandamu, kan. \xe0\xb6\x86\xe0\xb6\xba\xe0\xb7\x94\xe0\xb6\xb6\xe0\xb7\x9d\xe0\xb7\x80\xe0\xb6\xb1\xe0\xb7\x8a \xc2\xa0= \xc4\x81yub\xc5\x8dvan ir pan.)._NEWLINE_Namaste pob\xc5\xabd\xc5\xbeio pasveikinimas yra formalus, skiriamas sutinkant sve\xc4\x8dius, labai gerbiamus asmenis. Taip pat taikomas atsisveikinant, d\xc4\x97kojant. Namaste atliekamas ir garbinant dievybes (vykdant p\xc5\xabd\xc5\xbe\xc4\x85)\xc2\xa0\xe2\x80\x93 tikintysis taip pasveikina dievyb\xc4\x97s m\xc5\xabrt\xc4\xaf._NEWLINE_Pats \xc5\xbeodis kil\xc4\x99s i\xc5\xa1 junginio namas (\xe2\x80\x9enusilenkimas, pagarbinimas, pasveikinimas\xe2\x80\x9c) ir te (\xe2\x80\x9etau\xe2\x80\x9c). Tiek \xc5\xbeodis namas, tiek junginys namaste sutinkamas jau seniausiuose ind\xc5\xb3 religiniuose tekstuose (\xe2\x80\x9eRigvedoje\xe2\x80\x9c, \xe2\x80\x9eAtharvevedoje\xe2\x80\x9c, brahmanose), v\xc4\x97liau naudojamas epuose, aps\xc4\x8diai sutinkamas maldose (stotrose). Namaste pozoje kartais vaizduojamos dievyb\xc4\x97s \xc5\xa1ventykl\xc5\xb3 bareljefuose arba skulpt\xc5\xabrose. Kai kurios Indo sl\xc4\x97nio civilizacijos terakotin\xc4\x97s skulpt\xc5\xabr\xc4\x97l\xc4\x97s taip pat interpretuojamos, kaip vaizduojan\xc4\x8dios namaste poz\xc4\x85.'